EL
C 243/6
Επίσημη Εφημερίδα της Ευρωπαϊκής Ένωσης
27.6.2022
γ) Να διευκολύνουν μεθόδους και προσεγγίσεις μάθησης που είναι συνεργατικές, εμπειρικές, πρακτικώς προσανατολισμένες και συναφείς με τα τοπικά πλαίσια και τις παραδόσεις και υποστηρίζουν διεπιστημονικές και διαθεματικές δραστηριότητες.
Για παράδειγμα, να δίνουν στους εκπαιδευόμενους πρακτικές ευκαιρίες παρατήρησης και φροντίδας της φύσης και εξοικονόμησης πόρων, επισκευής, επαναχρησιμοποίησης και ανακύκλωσης, βοηθώντας τους με αυτόν τον τρόπο να κατανοήσουν τη σημασία του βιώσιμου τρόπου ζωής και της κυκλικής οικονομίας.
δ) Να παράσχουν τεκμηριωμένες και προσβάσιμες πληροφορίες σχετικά με την κλιματική και περιβαλλοντική κρίση και την κρίση βιοποικιλότητας, καθώς και τις αιτίες τους, όπως συμφωνήθηκε στο πλαίσιο της σύμβασης του Aarhus (18).
ε) Να αναπτύξουν δεξιότητες επίλυσης προβλημάτων και συνεργασίας· να προωθήσουν την κριτική σκέψη, τις δεξιότητες γραμματισμού περί των μέσων επικοινωνίας και τη συστημική σκέψη· και να στηρίξουν τη θετική δράση, συμπεριλαμ­ βανομένου του εθελοντισμού, για την αντιμετώπιση και τη μείωση του φόβου και της αποθάρρυνσης που ενδέχεται να βιώνουν οι εκπαιδευόμενοι απέναντι σε κρίσεις πλανητικής κλίμακας.
6.
Να υποστηρίξουν περαιτέρω τους εκπαιδευτές στη διευκόλυνση της μάθησης για την πράσινη μετάβαση και τη βιώσιμη ανάπτυξη, εξετάζοντας τα ακόλουθα μέτρα: α) Να αναγνωρίσουν ότι όλοι οι εκπαιδευτές, ανεξάρτητα από το επιστημονικό τους υπόβαθρο ή τον εκπαιδευτικό τομέα τους, είναι εκπαιδευτές στη βιωσιμότητα οι οποίοι πρέπει να υποστηρίζουν τους εκπαιδευόμενούς τους στην προετοιμασία για την πράσινη μετάβαση.
Να τους δώσουν τη δυνατότητα να ευαισθητοποιούν τους εκπαιδευόμενους σχετικά με τους στόχους βιώσιμης ανάπτυξης.
Να συμπεριλαμβάνουν, να συμβουλεύονται και να υποστηρίζουν τους εκπαιδευτές στην ανάπτυξη προγραμμάτων σπουδών και λοιπών προγραμμάτων καθώς και σε άλλες εκπαιδευτικές μεταρρυθμίσεις αναφορικά με την πράσινη μετάβαση και τη βιώσιμη ανάπτυξη καθώς και στον σχεδιασμό κατάλληλης επαγγελματικής ανάπτυξης.
β) Να στηρίξουν την ενσωμάτωση της πράσινης μετάβασης και της βιώσιμης ανάπτυξης στα προγράμματα αρχικής εκπαίδευσης εκπαιδευτικών και εκπαιδευτών· σε προγράμματα συνεχούς επαγγελματικής εξέλιξης· και στα επαγγελματικά πρότυπα και πλαίσια των εκπαιδευτικών, προκειμένου να υποστηρίξουν την ανάπτυξη ικανοτήτων των εκπαιδευτών όσον αφορά τη βιωσιμότητα.
γ) Να στηρίξουν προγράμματα καθοδήγησης και επαγγελματικής εξέλιξης σε επίπεδο ιδρυμάτων.
Να στηρίξουν τους εκπαιδευτές ώστε να χρησιμοποιούν ψηφιακά εργαλεία και τεχνολογίες στα καθήκοντά τους με σκοπό τον εμπλουτισμό της διδασκαλίας και της μάθησης για την πράσινη μετάβαση και τη βιώσιμη ανάπτυξη.
δ) Να αναπτύξουν περαιτέρω και να εξερευνήσουν ευκαιρίες και κίνητρα ώστε οι εκπαιδευτές να συμμετέχουν σε προγράμματα επαγγελματικής ανάπτυξης όσον αφορά τη βιωσιμότητα, για παράδειγμα συνδέοντάς τα με την πρόοδο και την ανάπτυξη της σταδιοδρομίας τους και δημιουργώντας ρόλους για τους εκπαιδευτικούς όπως αυτός του συντονιστή βιωσιμότητας.
ε)
Να υποστηρίξουν τους εκπαιδευτικούς, μεταξύ άλλων δίνοντας τον απαραίτητο χρόνο και χώρο, ώστε να υιοθετήσουν παιδαγωγικές μεθόδους οι οποίες ενισχύουν τη διδασκαλία και τη μάθηση για την πράσινη μετάβαση και τη βιώσιμη ανάπτυξη με διεπιστημονικό τρόπο και αναπτύσσουν τις κοινωνικοσυναισθηματικές πτυχές της μάθησης, ώστε όλοι οι εκπαιδευόμενοι να μπορούν να γίνουν παράγοντες αλλαγής και να μάθουν να σκέφτονται και να δρουν, τόσο ατομικά όσο και συλλογικά, τόσο σε τοπικό όσο και σε παγκόσμιο επίπεδο, για έναν πιο βιώσιμο κόσμο.
στ) Να ενθαρρύνουν και να δώσουν τη δυνατότητα, κατά περίπτωση, για μετασχηματιστική και διεπιστημονική διδασκαλία και μάθηση με τη χρήση τόσο παραδοσιακών όσο και καινοτόμων προσεγγίσεων μάθησης, συμπεριλαμβανομένων της πρακτικής μάθησης, της προσέγγισης STEAM (19), των μαραθώνιων ανάπτυξης εφαρμογών («hackathons»), της μάθησης μέσω κοινωφελούς υπηρεσίας και της παιχνιδοποίησης.
ζ)
Να αναπτύξουν και να διαθέσουν πόρους για την υποστήριξη των εκπαιδευτών, μεταξύ άλλων σχετικά με την αξιολόγηση.
Να υποστηρίξουν τους εκπαιδευτές στη χρήση παραδοσιακών και νέων εργαλείων και υλικού, ώστε να διδάξουν και να καταρτίσουν για την πράσινη μετάβαση και τη βιώσιμη ανάπτυξη σε διάφορα περιβάλλοντα εσωτερικού και εξωτερικού χώρου, ψηφιακά και μη ψηφιακά.
Να δώσουν πρόσβαση σε κέντρα εμπειρογνωσίας, συμπεριλαμβανομένων κέντρων περιβαλλοντικής εκπαίδευσης και κατάρτισης.
η) Να ενθαρρύνουν την κοινότητα της έρευνας και της καινοτομίας να έρθει σε επαφή με τους παρόχους τυπικής, μη τυπικής και άτυπης εκπαίδευσης και κατάρτισης, ώστε να υποστηρίξει τους εκπαιδευτικές στον τομέα της πράσινης μετάβασης και της βιώσιμης ανάπτυξης.
Να υποστηρίξουν τη συμμετοχή σε διερευνητικά έργα και την έρευνα αναφορικά με την κατάσταση έκτακτης κλιματικής ανάγκης, την περιβαλλοντική κρίση και τη βιωσιμότητα.
(18) Σύμβαση για την πρόσβαση σε πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα.
(19) Η προσέγγιση STEAM (φυσικές επιστήμες, τεχνολογία, μηχανική, τέχνες και μαθηματικά) αξιοποιεί τη δημιουργική δυναμική της σύνδεσης της εκπαίδευσης STEM με τις τέχνες, τις ανθρωπιστικές και τις κοινωνικές επιστήμες.